MOJA ŽUPANIJA BEZ KORUPCIJE

Kad je učiteljica prvi puta spomenula riječ MITO, ostala sam zbunjena. Moram priznati da se nisam nikad prije srela s tom riječju i nisam u potpunosti razumjela njeno značenje.

U razgovoru s roditeljima došla sam do zaključka da mito ili korupcija nije nešto što bi smjelo postojati. Malo sam istraživala i pronašla razne podatke u kojima se govori da se mito javlja kao sredstvo ostvarivanja neke namjere, ali na nepošten način. Mito se može davati u obliku novca, poklona ili usluge za uslugu. Nažalost, mito se javlja u sportskom, političkom, poslovnom, glazbenom i u glumačkom svijetu, kao i u svim ostalim područjima gdje netko pokušava nešto ostvariti, ali ne isključivo svojim zaslugama. Na primjer, mito se može pojaviti kada netko odluči da je bolje da u utakmici pobijedi neka određena ekipa, pa u nekom obliku, najčešće novčanom, podmite suca da ne sudi pošteno.

U cijelom istraživanju sam bila vrlo nesretna kada sam shvatila koliko je u stvari mito vrlo prošireno. Jedino me sretnom činila činjenica da je pravda možda spora, ali dostižna i da sudionici u korupciji na kraju priče uglavnom budu za to i kažnjeni. Smatram to pravednim i poštenim jer čovjek treba u životu napredovati svojim stvarnim zaslugama, a ne podmićivanjem. Vjerojatno je nemoguće postići da na svijetu posve nestane korupcije, ali svatko mora poći prvo od samog sebe. Zato bih voljela svoju državu i županiju bez korupcije.

Ema Dautanec, 6. razred